মাজুলী: নাওখন লাহে লাহে বৰলুইতৰ বুকুলৈ ঢাপলি মেলিছিল! সময় তেতিয়া আবেলি প্ৰায় ৪ বাজিছিল, নিমাতীঘাটৰ পৰা কমলাবাৰীলৈ বুলি নাওখনে যাত্ৰা আৰম্ভ কৰিছিল৷ আৰু এনেতে ভৰা ব্ৰহ্মপুত্ৰত ‘ টিপকাই ’ নামৰ জাহাজৰ সৈতে মুখামুখি সংঘৰ্ষ হৈছিল ‘ মা কমলা ’ নামৰ নাওখনৰ৷ মুহূৰ্ততে মহাবাহুৰ বুকুত বাজি উঠিছিল মৃত্যুৰ কিৰিলি৷ নাওখনত থকা যাত্ৰীসকলৰ মাজত গুৱাহাটীৰ পৰিমিতা দাসৰ মৰ্মান্তিক কাহিনীয়ে সকলোকে কন্দোৱাইছিল৷ এই দুৰ্ঘটনাটোত প্ৰাণবায়ু উৰি গৈছিল মহানগৰীৰ কাহিলীপাৰাৰ প্ৰবক্তা পৰিমিতা দাসৰ৷ গুৰুজনাৰ তিৰোভাৱ তিথি উপলক্ষে মাতৃৰ সৈতে ‘ আঠখেলীয়া নামঘৰ ’ ত শৰাই এভাগ আগবঢ়াই কৰ্মক্ষেত্ৰলৈ ওভতাৰ পথতে বৰলুইতৰ বুকুত বিলীন হৈছিল পৰিমিতা৷ যদিও নগাঁৱৰ বেবেজীয়াত পিতৃগৃহ, পৰৱৰ্তী সময়ত পৰিমিতাৰ পৰিয়াল গুৱাহাটীৰ বাসিন্দা হৈ পৰিছিল৷ মাজুলীৰ ‘ ৰঙাচাহী মহাবিদ্যালয় ’ ৰ অসমীয়া বিভাগৰ সহকাৰী অধ্যাপিকা আছিল তেওঁ৷ আৰু কৰ্মসূত্ৰে মাজুলীত বাস কৰিছিল প্ৰবক্তাগৰাকীয়ে৷ পৰিমিতাৰ পিতৃ আছিল আৰক্ষীৰ বিশেষ শাখাৰ অৱসৰপ্ৰাপ্ত উপ-পৰিদৰ্শক৷ বিগত ২৭ ফেব্ৰুৱাৰীত ‘ ৰঙাচাহী মহাবিদ্যালয় ’ ত অধ্যাপিকাৰ পদত নিযুক্তি লাভ কৰিছিল তেওঁ৷ কৰ ’ নাৰ নতুন এছঅ ’ পি অনুসৰি মহাবিদ্যালয় খোলাৰ নিৰ্দেশ দিছিল অসম চৰকাৰে৷ যাৰ বাবে দীৰ্ঘদিনৰ বিৰতিৰ পাছত ১০দিনৰ পূৰ্বে তেওঁক মাজুলীলৈ থ ’ বলৈ গৈছিল মাতৃ সীমাৰাণী ভূঞা৷ আৰু কালি মাতৃৰ উভতনি যাত্ৰা আছিল৷ মাজুলীৰ পৰা উভতি অহাৰ পথত মাতৃ-কন্যাই পুৱাতে আঠখেলীয়া নামঘৰ দৰ্শন কৰি নিমাতীঘাটলৈ আহিছিল৷ আৰু নিমাতী ঘাটৰ পৰা ফেৰীৰে যাত্ৰা কৰি নৈশ বাছত মাতৃক বহুৱাই পুনৰ মাজুলীলৈ উভতি যোৱাৰ কথা আছিল৷ কিন্তু নিয়তিৰ কি পৰিহাস!